Harvinainen jälleennäkeminen: Tarja Turunen palaa 12 vuoden jälkeen samalle lavalle Marco Hietalan kanssa – ”Hän saa varmaan poskisuudelmat”

Raskasta joulua -konserteissa nähdään tänä vuonna harvinainen tilanne, kun Tarja Turunen ja Marco Hietala laulavat samalla lavalla ensimmäistä kertaa 12 vuoteen.

Marco Hietala ja Tarja Turunen nähtiin samalla lavalla viimeksi silloin, kun Turunen oli vielä Nighwishin laulaja.­

Tarja Turunen palaa kotimaisille esiintymislavoille joulukuun puolivälissä neljän Raskasta joulua -konsertin verran. Noissa neljässä konsertissa hän laulaa yhdessä entisen Nightwish-yhtyekumppaninsa Marco Hietalan kanssa.

Samalla lavalla oltiin edellisen kerran Helsingissä Hartwall-areenalla lokakuussa 12 vuotta sitten, nyt yhteinen duetto kuullaan ensimmäisen kerran Hämeenlinnassa Elenia Areenalla 14. joulukuuta. Hetki on varmasti historiallinen monelle Nightwish-fanille.

– Ei minulla ole mitään sitä vastaan, että nousemme samalle lavalle Marcon kanssa, joka on ollut mukana Raskasta Joulua -kuvioissa alusta lähtien. Teemme nyt yhdessä kaunista musiikkia ja samalla varmasti itketämme monia yleisössä. Kenties sitä kyynel tirahtaa itseltäkin, Tarja ennakoi tulevaa.

Tarja Turunen ja Marco Hietala vuonna 2005 esiintymässä Nighwishin kanssa Helsingissä.­

– Odotan mielenkiinnolla, millainen ihminen minua on vastaanottamassa 12 vuoden jälkeen. Sen tiedän, että varmaankaan kyse ei ole samasta henkilöstä kuin bändiaikoina, sillä hänen elämässään on tapahtunut isoja muutoksia.

IS:n haastattelussa lokakuussa basisti-laulaja Hietala totesi halaavansa Tarjaa lämpimästi, kun he joulukuussa kohtaavat toisensa kiertueella. Lähes koko aikuisikänsä ulkomailla asunut Tarja arvelee pistävänsä vielä paremmaksi.

– Olen nykyään niin epäsuomalainen, että menen päälle kuin yleinen syyttäjä ja pussaan ystävätkin, joten Marcokin saa varmaan poskisuudelmat, Tarja hihkaisee.

Raskasta Joulua IV -albumilta löytyvän dueton Ave Maria kumpikin lauloi tahoillaan, joten siinä vaiheessa ei vielä tavattu.

– Minä lauloin Karibialla ja Marco ilmeisesti Suomessa, mutta lavalla laulamme yhdessä.

Perhe ei matkusta mukana kaikille Tarjan Raskasta Joulua -keikoille, mutta jollain paikkakunnalla he käyvät äitiä katsomassa.

– Samalla Namu näkee ukkia ja serkkutyttöjä, äiti sanoo.